
 AVIZ

asupra proiectului de Lege pentru abrogarea alin.(2) al art.5 din Legea nr.118/2002 pentru instituirea indemnizaţiei de merit
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru abrogarea alin.(2) al art.5 din Legea nr.118/2002 pentru instituirea indemnizaţiei de merit, trimis cu adresa nr. P.L.X-776 din 15 noiembrie 2007, înregistrat sub nr. 31/1228 din 15 noiembrie 2007.
Proiectul de lege a fost adoptat de Senat în şedinţa din 7 noiembrie 2007.

Camera Deputaţilor este Cameră decizională conform prevederilor art. 75 alin. (1) şi (3) din Constituţia României, republicată, şi 92 alin. (9) pct. 1 din Regulamentul Camerei Deputaţilor, republicat.

Potrivit prevederilor art. 61 din Regulamentul Camerei Deputaţilor, Comisia a dezbătut proiectul de lege, menţionat mai sus, în şedinţa din 27 noiembrie 2007.


Membrii comisiei au examinat proiectul de lege supus avizării, expunerea de motive, punctul de vedere al Guvernului, transmis cu adresa nr. 1901/ D.P.S.G./ 26.07.2007, precum şi avizul favorabil al Consiliului Legislativ nr. 805 din 12.07.2007.
În urma dezbaterilor, cu unanimitate de voturi, s-a hotărât avizarea negativă a proiectului de lege, întrucât modificările propuse contravin spiritului şi scopului legii. De asemenea, nu sunt prezentate mijloacele necesare pentru acoperirea efortului bugetar suplimentar, aşa cum prevede art. 15 din Legea nr. 500/2002 privind finanţele publice. 
În raport de obiectul şi conţinutul său, proiectul de lege face parte din categoria legilor ordinare.

